सोमवार को राज्य के पूर्णिया में भाजपा के प्रधान मंत्री पद के उम्मीदवार नरेंद्र मोदी की रैली में भाजपा के कई नेताओं के साथ विजय प्रकाश सिंह भी शामिल हुए.इसके कुछ घंटों बाद बाद शाम को रेणू कुशवाहा ने मुख्यमंत्री नीतीश कुमार को अपना इस्तीफा सौंप दिया. बिहार के मधेपुरा ज़िले के बिहारीगंज विधानसभा क्षेत्र का प्रतिनिधित्व करने वाली कुशवाहा वर्तमान में बिहार की उद्योग और आपदा प्रबंधन मंत्री हैं.उनके निजी सचिव केके वर्मा ने इस्तीफे की पुष्टि करते हुए बताया कि पति के भाजपा में शामिल होने के बाद रेणू कुमारी ने नैतिक आधार पर इस्तीफ़ा दिया है.सूत्रों के अनुसार मुख्यमंत्री नीतीश कुमार ने इसके बाद कुशवाहा से लंबी बातचीत की है और उनसे इस्तीफ़ा वापस लेने का भी आग्रह किया है. उन्हें मनाने के लिए पार्टी के कई वरिष्ठ नेता भी उनसे मिले हैं.दूसरी ओर मुख्यमंत्री आवास से देर रात इस बात की पुष्टि नहीं हो पाई कि रेणू कुशावाहा का इस्तीफ़ा स्वीकार हुआ है या नहीं.सूत्रों के अनुसार कोसी इलाके में मज़बूत पकड़ रखने वाली इस इस दंपत्ति में से विजय प्रकाश सिंह को भाजपा मधेपुरा से शरद यादव के ख़िलाफ़ मैदान में उतारने का मन बना रही है.जदयू के राष्ट्रीय अध्यक्ष शरद यादव वर्तमान में मधेपुरा से सांसद हैं.रेणु कुशवाहा का इस्तीफ़ा अगर स्वीकार हो जाता है तो वह हाल के दिनों में नीतीश मंत्रिमंडल से अलग होने वाली दूसरी महिला मंत्री होंगी.इससे पहले फ़रवरी में परवीन अमानुल्लाह मंत्री पद और विधानसभा से इस्तीफ़ा देकर आम आदमी पार्टी में शामिल हुई थीं.राज्य के जातिगत समीकरण की बात करें तो रेणु कुमारी के इस्तीफ़े के बाद कुशवाहा समुदाय में जदयू की पकड़ और कमज़ोर हो सकती है.पिछले सप्ताह इसी समुदाय के एक दूसरे कद्दावर नेता और नीतीश सरकार के पहले कार्यकाल में मंत्री रहे भगवान सिंह कुशवाहा ने जदयू छोड़कर राष्ट्रीय जनता दल का दामन थामा था. राजद ने उन्हें आरा संसदीय क्षेत्र से अपना उम्मीदवार बनाया है.(बीबीसी हिन्दी के एंड्रॉएड ऐप के लिए यहां क्लिक करें. आप हमें फ़ेसबुक और ट्विटर पर भी फ़ॉलो कर सकते हैं.)